KIRJALLINEN KYSYMYS P-1583/03 esittäjä(t): Jan Dhaene (Verts/ALE) komissiolle. Junaliikenne rajoilla.



Virallinen lehti nro 011 E , 15/01/2004 s. 0199 - 0200



KIRJALLINEN KYSYMYS P-1583/03 esittäjä(t): Jan Dhaene (Verts/ALE) komissiolle (2. toukokuuta 2003) Aihe: Junaliikenne rajoilla Rajat ylittävä junaliikenne on tavallista junaliikennettä kalliimpaa. Tämän ei pitäisi olla mahdollista Euroopassa ilman rajoja. Lisäksi se on haitallista ympäristölle, koska junalla matkustamisen kalleus rohkaisee käyttämään autoa kansallisten rautatieyhtiöiden laskuttaessa tariffeissaan rajaliikenteestä kahteen kertaan, esimerkkeinä yhteydet Belgian Kortrijkin ja Ranskan Lillen välillä sekä Ranskan Lillen ja Belgian Tournain välillä. 1. Pankit eivät Euroopassa enää veloita yhtä paljon EU:n sisäisen rahaliikenteen hoitamisesta, miksi sama ei voisi koskea junamatkustajia? 2. Mihin toimiin komissio aikoo lyhyellä aikavälillä ryhtyä tämän käytännön torjumiseksi? 3. Voidaanko mahdollisesti Lillen, Euroopan vuoden 2004 kulttuuripääkaupungin, junaliikenteelle myöntää tukea? Loyola de Palacion komission puolesta antama vastaus (5. kesäkuuta 2003) Komissio on samaa mieltä siitä, että rajat ylittävän rautatieliikenteen hintojen kalleus verrattuna valtioiden sisäiseen rautatieliikenteeseen on poikkeavuus sisäisillä markkinoilla. Tämän pitäisi korjautua sitä mukaa kun yhdennetty eurooppalainen rautatieliikennealue saadaan luotua siten kuin komissio esittää Euroopan parlamentille ja neuvostolle antamassaan tiedonannossa Kohti yhdennettyä eurooppalaista rautatieliikennealuetta(1), joka annettiin toisessa rautateiden toimenpidepaketissa tehtyjen lainsäädäntöehdotusten yhteydessä. Rautatieliikenteen hinnat on määritelty 9. toukokuuta 1980 tehdyn kansainvälisiä rautatiekuljetuksia koskevan yleissopimuksen (COTIF)(2) liitteenä olevassa sopimuksessa kansainvälisistä matkustajien ja matkatavaran kuljetuksesta rautateitse (CIV) vahvistetuissa yhtenäisissä oikeussäännöksissä. Rajat ylittävän liikenteen hinta muodostuu jäsenvaltion rautatieverkolla perittävästä hinnasta, matkustusoikeudesta sekä rajanylityslisästä. Tilannetta on vaikea perustella tai pitää yllä yhdennetyn Euroopan rautatieliikennealueen puitteissa. Komissio aikoo vuoden 2003 työsuunnitelman mukaisesti tehdä myöhemmin kuluvana vuonna ehdotuksen asetukseksi matkustajien oikeuksista ja velvollisuuksista kansainvälisessä rautatieliikenteessä, ja siihen sisältyy säännöksiä matkustajille annettavista tariffeja ja hintoja koskevista tiedoista. Tärkeimmät sidosryhmät, kuten Euroopan rautatieyhteisö ja kuluttajajärjestöt, käyvät edelleen näistä kysymyksistä keskustelua. Lisäksi komissio on ryhtynyt valmistelemaan direktiiviä rautateiden kansainvälisten matkustajaliikennemarkkinoiden asteittaisesta avautumisesta. Nämä aloitteet helpottavat todellisten yhdennettyjen rautatieliikennemarkkinoiden luomista Euroopan unionissa ja mahdollistavat rautatieyritysten toimintaa siellä, missä yritykset näkevät liiketoimintamahdollisuuksia. Tätä varten rautatieyhtiöiden tulisi voida itse määritellä hintataso optimoidakseen tulonsa direktiivin 91/440/ETY(3), sellaisena kuin se on muutettuna, 5 artiklan mukaisesti. Mainitussa artiklassa säädetään, että rautatieyrityksiä on johdettava kaupallisiin yhtiöihin soveltuvien periaatteiden mukaisesti. Asetuksen (ETY) N:o 1191/69(4) mukaisesti naapurijäsenvaltioiden viranomaiset voivat tehdä rautatieyritysten kanssa julkisen palvelun sopimuksia rajat ylittävien rautatiepalvelujen tuottamiseksi. Näissä sopimuksissa voidaan sopia tällaisten palvelujen hintatasosta. Komissio on sitä mieltä, että naapurijäsenvaltioiden liikenneviranomaiset voisivat käyttää tätä mahdollisuutta hyväkseen paljon nykyistä useammin. Vastauksena kysymykseen rahoituksesta Lillen kulttuuripääkaupunki 2004 -hankkeelle todetaan, että komissio rahoittaa vain kaupungin suunnittelemia tapahtumia, jotka toteutetaan kokonaan kaupungin vastuulla. Tästä on päätetty Kulttuuri 2000 -ohjelman perustamisesta 14 päivänä helmikuuta 2000 tehdyssä Euroopan parlamentin ja neuvoston päätöksessä N:o 508/2000(5). Näin ollen Euroopan kulttuuripääkaupunki 2004 -hankkeen yhteydessä ei ole varattu tukea Lilleen vieville liikenneyhteyksille. (1) KOM(2002) 18 lopullinen. (2) Toiseen rautateiden toimenpidepakettiin, jota koskevasta yhteisestä kannasta neuvosto pääsi hiljattain poliittiseen yhteisymmärrykseen, kuuluva ehdotus suositukseksi neuvoston päätöksestä, jolla komissio valtuutettaisiin neuvottelemaan ehdoista, joilla yhteisö voi liittyä 9.5.1998 tehtyyn kansainvälisiä rautatiekuljetuksia koskevaan yleissopimukseen (COTIF), sellaisena kuin se on muutettuna 3.6.1999 tehdyllä Vilnan pöytäkirjalla, KOM/2002/24 lopullinen. (3) Yhteisön rautateiden kehittämisestä 29 päivänä heinäkuuta 1991 annettu neuvoston direktiivi 91/440/ETY, EYVL L 237, 24.8.1991, muutettuna 26 päivänä helmikuuta 2001 annetulla Euroopan parlamentin ja neuvoston direktiivillä 2001/12/EY, EYVL L 75, 15.3.2001. (4) Julkisten palvelujen käsitteeseen rautatie-, maantie- ja sisävesiliikenteessä olennaisesti kuuluvia velvoitteita koskevista jäsenvaltioiden toimenpiteistä 26 päivänä kesäkuuta 1969 annettu neuvoston asetus (ETY) N:o 1191/69, EYVL L 156, 28.6.1969, muutettuna 20 päivänä kesäkuuta 1991 annetulla neuvoston asetuksella (ETY) 1893/91/ETY, EYVL L 169, 29.6.1991. (5) EYVL L 63, 10.3.2000.